कक्राझार , 30 अक्ट'बर : कक्राझार जिल्लायाव फिन खेबसेबाव सुबुंथि गैयै एबा सोद्रोमथि गैयै जाथायाव महर मोनबावदों । जिल्लानि सिङाव थानाय बिसमुरि पुलिस आउटपस्टनि बेंखनाव थानाय जिदपुर गामियाव सासे उन्दै हिन्जावसाखौ इनायै जिनाहारि खालामनायाव लोब्बा थानाय सा 5 दायनिगिरिफोरखौ पुलिसआ खादों । बे जाथाया थांनाय 26 अक्ट'बर थामहिनबा दुर्गा पुजा फोर्बोनिनो बिजया दसमी सानखालि हरनि समाव सोमजिदोंमोन । जाथायजों भुगिनांनाय हिन्जावसानि नख'रनि सोद्रोमाफोरा फोरमायथिनाय बायदिब्ला दुर्गा पुजानि बिजया दसमी फोर्बो फालिनायनि उनाव हरनि समाव माखासे सोद्रोमस्रि गैयै दुथांफोरा हिन्जावसाखौ जर - जुलुमै गुबुन रावबो गैयै जायगायाव लांखारनानै हान्जायै जिनाहारि खालामदों । ख'रनि सोद्रोमाफोरा जाथायनि बागै पुलिसनो गसर थिसन्नायलाय जाथायनि सायाव आखाय होनानै पुलिसआ नायबिजिरनायनि गेजेरजों बे जाथायाव लोब्बा थानाय सा 5 दायनिगिरिफोरखौ हमनो हायो । बे जाथायनि सायाव कक्राझार पुलिस थानायाव पक्स' आयेननि सेक्सन 376 ( डि ए ) आइपिसि / आर / डब्लिउ सेक्सननि सिङाव 637.2020 नम्बराव गसर थिसन्नाय जायो । बे मुगैथाव जाथायजों लोब्बा थानायनि दायआव खाजानायफोरखौ फारियै कृष्णा मुर्मु ( 25 ) , बाबुराम मुर्मु ( 19 ) , लक्षन मुर्मु ( 26 ) , साकाल हास्दा ( 21 ) आरो सुपल हेमब्रम ( 30 ) होन्नानै सिनायथिनाय जादों । कक्राझार पुलिस थानानि आइसि बिनन्द बसुमतारिआ फोरमायदोंदि , बे जाथायनि सायाव पुलिसआ गोख्रोङै नायबिजिरनायनि गेजेरजों दायनिगिरिखौ हमनो हादों आरो बिसोरखौ आइन बायदियै गोख्रों साजा होनायनि थाखाय राहा लानाय जादों । 
जिनाहारि खालामनाय दायआव सा 5 सुबुंखौ खादों